Solveig Gulbrandsen

**Solveig Ingersdatter Gulbrandsen** (født 1981) er en norsk tidligere fotballspiller, som er fotballekspert i TV 2.

Gulbrandsen er en av norsk kvinnefotballs største profiler gjennom tidene. I løpet av fotballkarrieren spilte hun for Kolbotn, Stabæk, FC Gold Pride og Vålerenga. Hun har spilt 183 landskamper og scoret 55 mål for det norske A-landslaget, og var en del av laget som tok gull i OL i Sydney 2000.

## Klubbkarriere
Mesteparten av sin aktive karriere spilte Gulbrandsen for Kolbotn. Allerede som 17-åring spilte hun sin første cupfinale i 1998. Hun ble seriemester med klubben tre ganger, samt Norgesmester i 2007.

Etter elleve sesonger i Kolbotn gikk Gulbrandsen til Stabæk før 2009-sesongen. Etter ett år i Stabæk ble hun tilbudt kontrakt med WPS-laget FC Gold Pride i USA, som hun takket ja til. I juli 2010 dro hun fra USA tilbake til Norge og Stabæk. Hun var samme høsten med å bli seriemester for fjerde gang. I november 2010 ble det kjent at hun hadde bestemt seg for å legge opp som fotballspiller.

I januar 2011 startet hun i jobben som spillerutvikler i Vålerenga. Hun fødte sitt andre i juni 2011, før hun bare to måneder etter gjorde comeback på fotballbanen for Vålerenga i 1. divisjon. Samme høst var hun med å sikre opprykk til Toppserien for Vålerenga. Hun var en helt sentral del i laget som skulle etablere Vålerenga som Toppserielag og ble lagets toppscorer i 2013. Etter 2013-sesongen la hun på nytt opp som fotballspiller.

I september 2014 gjorde Gulbrandsen comeback på fotballbanen. Stabæk hadde skader på mange sentrale spillere, og hun sa ja til å spille for klubben ut sesongen.

Etter noen kamper for Stabæk høsten 2014, ble det i desember kjent at Gulbrandsen fortsatte som fotballspiller og vendte hjem til Kolbotn hvor hun startet karrieren. Hun var i 2016 var spillende assistenttrener under Cecilie Berg-Hansen. Etter 2016-sesongen la hun opp igjen. I 2017 gjorde hun nok en gang comeback, men etter sesongen var karrieren over for godt.

## Landslagskarriere
17. juni 1998 debuterte Gulbrandsen på det norske A-landslaget mot Tyskland. Hun deltok i sitt første mesterskap under VM i USA 1999. Hun var en del av gullaget under OL i Sydney 2000.

Hun var også med på laget som tok sølv under EM i England 2005. Gulbrandsen var svært delaktig i å sende Norge til finalen med to mål i semifinalen mot Sverige. I finalen ble Tyskland for sterke og vant 3-1.

Også under EM i Sverige 2013 var hun helt sentral i det norske laget som tok sølv. Gulbrandsen var blant Norges beste spillere i mesterskapet hvor Norge tok seg helt til finalen. Der skulle de som i 2005, møte Tyskland. Både Gulbrandsen og Trine Rønning bommet på hvert sitt straffespark i finalen som endte med at Tyskland vant 1-0.

Gulbrandsen har spilt i totalt 10 mesterskap for Norge: Sommer-OL 2000 og Sommer-OL 2008, VM 1999, VM 2003, VM 2007 og VM 2015, samt EM 2001, EM 2005, EM 2009 og EM 2013.

Da hun la opp hadde hun spilt 183 A-landslagskamper og scoret 55 mål. Bare Hege Riise – som endte opp med 188 kamper – har spilt flere kamper for det norske kvinnelandslaget.

## Meritter

### På klubbnivå

#### Med Kolbotn

* Toppserien: 2002, 2005, 2006
* Norgesmesterskapet: 2007

#### Med Stabæk

* Toppserien: 2010

#### Med Vålerenga

* 1. divisjon: 2011

### På landslaget

* Sommer-OL 2000: gullmedalje
* EM i fotball 2005: sølvmedalje
* EM i fotball 2013: sølvmedalje

## Familie
Solveig Gulbrandsen er datter av tidligere landslagsspiller Terje Gulbrandsen.

## TV-opptredener
Fra 2014 til 2024 jobbet hun som fotballekspert i TV 2.

Gulbrandsen har også vært å se på TV i flere realitykonsepter. Hun kom på tredjeplass i sesong 9 av *[[Mesternes Mester]]*, som gikk på NRK i 2018. I 2021 var hun deltager i gameshowet *[[Fangene på fortet]].*

## Referanser


## Eksterne lenker
* 
* 
* 
*  Aftenposten om Solveig Guldbrandsen